-Ես աշխատում եմ Կոնսերվատորիայում, կոմպոզիտորների միության խորհրդի անդամ եմ, Հայկական երաժշտական համաժողովի նախագահն են, բայց ոչ մեկի շրջանակներում առիթ չեմ ունեցել հանդիպելու նրան, ոչ էլ նա է այցելել այդ կառույցներից որեւի մեկը։ Ապրիլին՝ առաջին անգամ իր պատմության մեջ, նախկին մշակույթի նախարար Արմեն Ամիրյանը այցելեց կոմպոզիտորների միություն, մինչեւ այդ ոչ ոք չէր եկել։ Նորանշանակ նախարարի կողմից այցելություն չի եղել միություն, կարծում եմ՝ եթե գնա, ապա բոլոր միությունները պետք է գնա։ Ինչ վերաբերում է Կոնսերվատորիային, ապա դասավանդում եմ այնտեղ 72թ-ից եւ պետք է ասեմ, որ 70-80-ականներին Երեւանի Կոնսերվատորիան իր տեսակարար կշռով 3-րդ տեղն էր գրավում Սովետական միությունում։ Այսօր այդ ամենը չկա, մենք շատ հետընթաց ենք ապրել, ինչպես բոլորը եւ այն նեգատիվ երեւույթները, որ եղան Հայաստանում չէին կարող շրջանցել նաեւ Կոնսերվատորիան։ Ուսանողությունը չափից ավելի է Կոնսերվատորիայում, մենք փոքր հանրապետություն ենք եւ այնքան ավարտողներ պետք է ունենանք, ինչքանին կարող ենք աշխատանքով ապահովել։ Իսկ Կոնսերվատորիայի պրոֆեսորի աշխատավարձն այսօր կազմում է 70-90 հազար դրամ։ Խնդիրները շատ են, բայց մենք միշտ պիտի հիշենք, որ մշակույթը Հայաստանի համար ունի ռազմավարական նշանակություն, քանի որ ամենամեծ կամուրջն է, որ միացնում է մեզ զարգացած երկրների հետ՝ թույլ տալով լինել հավասարը հավասարի մակարդակում։